Νεράιδα Σερρών

Η Νεράιδα είναι πρώην οικισμός στον σημερινό Δήμο Ηρακλείας της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν σε υψόμετρο 389 μέτρων, στους δυτικούς πρόποδες των ορέων Βροντούς, σε απόσταση 5 χλμ. βόρεια από το Μελενικίτσι Σερρών. Διοικητικά, αποτέλεσε μετεξέλιξη του πρώην οικισμού Τσεσμελή.

 Ιστορία 
Με το τέλος του ελληνοτουρκικού πολέμου του 1919-1922 και την ανταλλαγή πληθυσμών του 1923, οι κάτοικοι του Τσεσμελή μετανάστευσαν προς την Τουρκία και ο οικισμός εγκαταλείφθηκε. Όταν άρχισαν να καταφθάνουν στην Ελλάδα τα πρώτα κύματα Ελλήνων προσφύγων, κύριο μέλημα ήταν η προώθησή τους οπουδήποτε υπήρχε ή μπορούσε να εξευρεθεί δυνατότητα διαμονής, έστω και για περιορισμένο χρονικό διάστημα. Είναι αρκετές οι περιπτώσεις στη Μακεδονία, όπου οι υπηρεσίες εποικισμού προώθησαν πρόσφυγες προς εγκατάσταση σε εγκαταλελειμμένους οικισμούς.

Στο Τσεσμελή, σύμφωνα με στοιχεία της Επιτροπής Αποκαταστάσεως Προσφύγων, προωθήθηκαν τουλάχιστον 20 οικογένειες προσφύγων. Όμως, εξαιτίας της έλλειψης ευνοϊκών συνθηκών διαβίωσης, αυτοί εγκαταστάθηκαν σε χαμηλότερο υψόμετρο, περίπου 1 χλμ. δυτικά του παλιού χωριού, όπου και δημιούργησαν νέο οικισμό. Το 1926, στο πλαίσιο του εξελληνισμού των γεωγραφικών ονομάτων, ο νέος οικισμός ονομάστηκε Νεράϊδα, τυπικά ως μετονομασία και διοικητική μετεξέλιξη του Τσεσμελή. Κατά την απογραφή του 1928, καταγράφηκαν 38 κάτοικοι.

Την περίοδο του Β΄ Παγκοσμίου Πολέμου και του ελληνικού εμφυλίου πολέμου που ακολούθησε, ο οικισμός εγκαταλείφθηκε οριστικά. Καταργήθηκε τυπικά το 1951, καθώς έπαψε να καταγράφεται στις ελληνικές απογραφές. Σήμερα, η έκταση όπου βρισκόταν ο οικισμός έχει αλλάξει ριζικά μορφή, καθώς στη θέση του κατασκευάστηκε και λειτουργεί η Μονάδα Επεξεργασίας Απορριμμάτων Νομού Σερρών.

 Πληθυσμός 
ΑπογραφήΟνομασίαΚάτοικοιΆνδρεςΓυναίκεςΣύνολο1928Νεράϊδα (Τσεσμελή)2117381940Νεραΐδα322759

 Σημειώσεις 

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Ηρακλείας